উমর ইবনে সাদ

উমর ইবনে সা'দ ইবনে আবি ওয়াক্কাস ( ; মৃ. ৬৮৬ খ্রি.) ছিলেন নবি মুহাম্মদের সাহাবি সাদ ইবনে আবি ওয়াক্কাসের পুত্র। তিনি বনু জুহরা গোত্রের অন্তর্ভুক্ত ছিলেন। উমর ইবনে সা'দ মূলত ৬৮০ খ্রিস্টাব্দে কারবালার যুদ্ধে হুসাইন ইবনে আলির বিরুদ্ধে উবায়দুল্লাহ ইবনে জিয়াদ কর্তৃক প্রেরিত কুফার সেনাবাহিনীর নেতৃত্ব দেওয়ার জন্য পরিচিত। এই যুদ্ধে হুসাইন ইবনে আলি নিহত হন।

 প্রারম্ভিক জীবন ও বংশপরিচয় 
উমর ইবন সাদের শৈশব সম্পর্কে খুব সামান্যই জানা যায়। তিনি কুফায় বসবাস করতেন এবং শাসক উমাইয়াদের সঙ্গে সম্পর্ক বজায় রেখে চলতেন। ইমাম তাবারির বর্ণনা অনুযায়ী, ৬৫৭ খ্রিস্টাব্দে সংঘটিত সিফফিনের যুদ্ধের পর দুমাতুল জান্দালে অনুষ্ঠিত সালিশের পর উমর তার পিতা সাদ ইবনে আবি ওয়াক্কাসের কাছে যান এবং তাকে সালিশে উপস্থিত হতে উৎসাহিত করেন। তিনি জোর দিয়ে বলেন যে, নবির একজন সাহাবি ও ইসলামি সমাজের সম্মানিত সদস্য হিসেবে সেখানে উপস্থিত ব্যক্তিদের মধ্যে খিলাফত বিষয়ে তাঁর পিতারই সর্বাধিক অধিকার রয়েছে। কিন্তু খোদ সা‘দই তা প্রত্যাখ্যান করেন এবং নবি থেকে বর্ণিত ফিতনা সম্পর্কে সতর্ক থাকার কথা বলে নিরপেক্ষ থাকার সিদ্ধান্ত নেন।

 কুফায় জীবন 
উমর কুফায় বিভিন্ন প্রশাসনিক পদে দায়িত্ব পালন করেন এবং উমাইয়া শাসকগোষ্ঠীর আস্থাভাজন ব্যক্তি হিসেবে পরিচিত ছিলেন। তিনি হামাদানে কর আদায়কারী (ট্যাক্স কালেক্টর) হিসেবেও কাজ করেন। এছাড়াও হুজর ইবনে আদির বিচারের সময় তিনি তার বিরুদ্ধে সাক্ষ্য প্রদান করেন।

 কারবালার যুদ্ধে ভূমিকা 

৬৮০ খ্রিস্টাব্দে (৬১ হি.) তিনি কুফার সেই বাহিনীর নেতৃত্ব দেন, যাকে উবাইদুল্লাহ ইবনে জিয়াদ হুসাইনকে কারবালায় প্রতিরোধ করার জন্য পাঠান। তিনি প্রাথমিকভাবে লড়াই করতে অনিচ্ছুক ছিলেন; কিন্তু যখন ইবনে জিয়াদ তাকে হুমকি দিলেন যে, যদি তিনি লড়াই না করেন, তাহলে তার রায়ের গভর্নরের পদ বাতিল হয়ে যাবে, তখন তিনি বাধ্য হন। তিনি প্রায় ৪,০০০ জন সৈন্যের একটি বাহিনী নিয়ে আসেন, যা পরে (বিভিন্ন সূত্র অনুযায়ী) আরো বৃদ্ধি পায়। উমর ইবনে সা'দ হুসাইনের শিবির ঘিরে রাখেন এবং তাঁর সৈন্যদের ফোরাত নদীর পথে ঘাঁটি স্থাপন করে হুসাইনের শিবিরে পানি পৌঁছানো বন্ধ করার নির্দেশ দেন।  হুসাইন শান্তি আলোচনা করার চেষ্টা করেন এবং হয়তো চলে যাওয়ার বা সমঝোতার প্রস্তাবও দেন; কিন্তু ইবনে জিয়াদ অগ্রাহ্য করেন এবং হুসাইনকে যুদ্ধে বাধ্য করেন। তিনি উমরকে হুমকি দিয়ে বলেন যে, যদি সে তাঁর আদেশ না মেনে বিদ্রোহ করে, তাহলে তাকেও আক্রমণ করা হবে। উমর ইবনে সা'দ অনিচ্ছার সত্ত্বেও এই আদেশ বাস্তবায়ন করেন এবং উল্লেখ করা হয় যে, তখন তিনি মন্তব্য করেন, হুসাইন তার আত্মমর্যাদাসম্পন্ন আত্মার কারণে কখনো আত্মসমর্পণ করবে না।

যুদ্ধ চলাকালীন উমর সরাসরি কুফার সেনাদের নেতৃত্ব দেন। তিনি তাঁবু জ্বালানো, হুসাইনের সঙ্গীদের ঘিরে রাখার এবং তাঁদের উপর লাগাতার আক্রমণ করার নির্দেশ দেন, যার ফলে হুসাইনের প্রায় সমস্ত অনুগামী ও আত্মীয় নিহত হন। যখন হুসাইন আহত হন; তাকে ঘিরে রাখা হয় এবং শেষ পর্যন্ত হত্যা করা হয়, তখন উমরও সেখানে উপস্থিত ছিলেন। জানা যায়, হুসাইনের পরিবার তাকে হস্তক্ষেপ করার জন্য অনুরোধ করলেও তিনি নিরব থাকেন এবং ইবনে জিয়াদের আদেশ অনুযায়ী কাজ চালিয়ে যান। তিনি বেঁচে থাকা মানুষ; যেমন হুসাইনের ছেলে আলি জাইনুল আবেদিনকে বন্দি করা এবং হুসাইনের সৈন্যদের মৃতদেহ বিকৃত করা বা পায়ের তলায় পিষে দেওয়ার কাজ তদারকি করেন।

মাঠের কমান্ডার হিসেবে উমর ইবনে সা'দ ইবনে জিয়াদের নির্দেশ অনুযায়ী ফোরাত নদীর পথ বন্ধ রাখেন এবং হুসাইনের বাহিনীর সঙ্গে লড়াই পরিচালনা করেন। এছাড়া তিনি ব্যর্থ আলোচনা, চূড়ান্ত আক্রমণ এবং জীবিত ব্যক্তি ও লুণ্ঠিত সম্পদ কুফায় পাঠানোর কার্যক্রম তদারকি করেন।

 মৃত্যু 
৬৮৬ খ্রিস্টাব্দে (৬৬ হিজরি) মুখতার আস-সাকাফি তাকে, তার পুত্র হাফস ও কারবালার যুদ্ধে অংশ নেওয়া অন্যান্য ব্যক্তিদের মৃত্যুদণ্ড প্রদান করেন। এটি হুসাইনের হত্যার প্রতিশোধ নেওয়ার উদ্দেশ্যে পরিচালিত তার বিশেষ অভিযানের অংশ ছিল।

 তথ্যসূত্র 

 গ্রন্থপঞ্জি 










বিষয়শ্রেণী:৬৮৬-এ মৃত্যু
বিষয়শ্রেণী:উমাইয়া সেনাপতি
বিষয়শ্রেণী:মুসলিম সেনাপতি
বিষয়শ্রেণী:কারবালার যুদ্ধ
বিষয়শ্রেণী:উমাইয়া খিলাফতের ব্যক্তি